Predkladacia správa

	Uznesením vlády Slovenskej republiky č. 343 zo 7. mája 2003 k Súhrnnej správe o realizácii Národného programu ochrany starších ľudí bolo uložené pod bodom B.2. ministrovi práce, sociálnych vecí a rodiny vypracovať a predložiť na rokovanie vlády Súhrnnú správu o realizácii programu, a to v termíne do 31. marca 2005.

	Predložený materiál o realizácii Národného programu ochrany starších ľudí predstavuje plnenie vyššie uvedenej úlohy.

	Cieľom predmetnej správy je informovať vládu Slovenskej republiky o konkrétnych výstupoch realizácie zásad a princípov Národného programu ochrany starších ľudí a podať komplexnú informáciu o spôsobe, akým postupujú jednotlivé rezorty, ústredné orgány štátnej správy, a ostatné organizácie a inštitúcie podieľajúce sa na plnení princípov a zásad vyplývajúcich z Národného programu ochrany starších ľudí.

	Na príprave predkladanej správy Ministerstvo práce, sociálnych vecí a rodiny SR spolupracovalo so všetkými ministerstvami a ostatnými ústrednými orgánmi štátnej správy, samosprávnymi krajmi, verejnoprávnymi inštitúciami a mimovládnymi organizáciami.

	Národný program ochrany starších ľudí predstavuje konkrétnu prezentáciu vládnej politiky vo vzťahu k starším ľuďom s cieľom udržať ich sebestačnosť, sociálnu participáciu, integráciu a autonómiu.

	Predkladaný materiál nemá finančný, ekonomický, environmentálny vplyv, ani vplyv na zamestnanosť a zamestnanosť a podnikateľské prostredie.

	Materiál nepodlieha nesprístupneniu podľa zákona.